Octavian Popescu nu se află în cel mai bun moment al carierei, lucru semnalat în mai multe rânduri de Gigi Becali. La ultima partidă, decarul FCSB-ului a fost scos la pauză și înlocuit cu Eduard Radaslavescu, iar la finalul meciului a fost surprins alături de galerie.
Chiar dacă este departe de forma din trecut, Octavian Popescu rămâne unul dintre favoriții suporterilor. După victoria cu Petrolul, fotbalistul a sărbătorit împreună cu fanii acest rezultat și a părut destul de relaxat, semn că nu este afectat de criticile lui Gigi Becali în spațiul public, anunță digisport.ro.
Patronul de la FCSB a explicat că în opinia sa cei doi jucători erau responsabili cu randamentul echipei pe faza ofensivă, care, în prima parte a meciului, nu s-a ridicat la așteptările sale.
Totuși, Becali a mărturisit că are încă mare încredere în decarul roș-albaștrilor și a decis să îl testeze pe mai multe poziții, lucru ce, după părerea sa, a dat randament până în acest moment având în vedere că FCSB are un avantaj de 13 puncte față de Rapid.
"Miculescu e atacant, ăsta (n.r Octavian Popescu) e număr 10, dacă nu erau periculoși, înseamnă că era problema la ei.
Pe Tavi îl mutăm peste tot ca să își revină. Îl punem în toate pozițiile ca să avem 14 puncte diferență", a spus Gigi Becali la Fotbal Club.